Grendel, Gábor, poslanec NR SR (2016-11-25):
Dobrý deň prajem. Som tu a aj budem hovoriť. Dámy a páni, ak žiadajú o zvýšenie platov zdravotné sestry, musia verejne a nahlas búchať do stola, dávať výpovede, organizovať pochody, protesty a tlačové konferencie. Ak žiadajú o zvýšenie platov učitelia, tiež musia verejne a nahlas búchať do stola, organizovať pochody, štrajky a tlačové konferencie. Na Slovensku však máme jednu špeciálnu kategóriu zamestnancov, ktorí nemusia ani búchať do stola, ani dávať výpovede, ani organizovať protesty, štrajky či tlačové konferencie. Na mzdy týchto zamestnancov sa z roka na rok nájde väčší a väčší balík peňazí. Táto skupina sa za štyri roky bude môcť pochváliť nárastom mzdových prostriedkov až o 20 %. V roku 2014 to bola suma 613 mil. eur, v roku 2015 to bolo 646 mil. eur, v tomto roku ide o sumu 671 mil. eur, plán na budúci rok je 699 mil. eur a v roku 2018 to má byť 724 mil. eur. Ktoráže je to skupina zamestnancov, ktorej sa takto darí? Už vieme, že učitelia to nie sú, pretože nech sa akokoľvek pozerám na tabuľku v kategórii výchova a vzdelávanie v kapitole ministerstva vnútra, tak tam namiesto deklarovaných 6 % od roku 2018 a od roku 2019 sa nenachádza zvýšenie mzdových prostriedkov nielenže o 6 %, ale ani o 3 %. Konkrétne zatiaľ v tejto tabuľke sa toto percento rovná nule. Čiže sľuby sa sľubujú, tie sa sľubujú učiteľom, že od januára 2018 pôjdu ich platy o ďalších 6 % hore, od 2019 o ďalších 6 % a vo volebnom roku tiež o ďalších 6 %, a chlieb sa je. A chlieb jedia iní štátni zamestnanci, ktorých o chvíľu aj pomenujem. A ja teda neviem, či pán minister školstva nečítal návrh štátneho rozpočtu, ale prekvapuje ma to ticho, ktoré charakterizuje jeho postoj k tomuto faktu. Ktorým zamestnancom sa teda zvyšujú platy potichu, bez protestov, bez štrajkov a bez hromadných výpovedí kontinuálne rok čo rok? Zamestnancom ministerstva vnútra. Čarovná je nielen táto tichá taktika, ale aj zdôvodnenie tohto nárastu. Citujem zo strany 47 návrhu štátneho rozpočtu: „Zvýšenie osobných výdavkov pre príslušníkov Policajného zboru s cieľom posilnenia spoločenského statusu policajného povolania zvýšením jeho atraktivity.“ To naozaj, naozaj je najväčším problémom spoločenského statusu príslušníkov Policajného zboru výška ich platu? A naozaj je dnes problémom nedostatočná atraktivita tohto povolania? Húfne odchádzajú príslušníci Policajného zboru kvôli neatraktivite tohto povolania? Utekajú naši vyšetrovatelia kvôli peniazom za prácou do zahraničia, do Rakúska, do Českej republiky, za našimi sestričkami? Hrozí, že do Policajného zboru budeme musieť nabrať rumunských pochôdzkarov a ukrajinských kukláčov? Že dokonca aj kone pre jazdnú políciu budeme musieť dovážať z Mongolska, lebo tie naše slovenské kone utekajú za lepšími platmi do súkromnej sféry? Je taký obrovský dopyt po našich policajtoch vo svete kvôli ich spoločenskému statusu? Iste, sú v zbore aj unikáty. Napríklad také, ktoré pri medializácii káuz vládnych politikov neriešia samotné podozrenie, napríklad z podvodov DPH, ale vyšetrujú novinárov. Potom sú aj takí experti, ktorí namiesto reálneho výsluchu svedkov používajú wordovskú skratku copy – paste a takto vzniknutý text nechajú svedkami podpísať. Niektorým zas trvá úctyhodné štyri roky, kým zistia, kto bol v roku 2012 neznámy páchateľ vystupujúci vo funkcii ministra vnútra. Už len ako čerešnička na torte pôsobí, že prekáračka s premiérom končí obvinením opozičného lídra. Uznávam rozpočtárom, že do takýchto kvalitných odborníkov v Policajnom zbore sa naozaj oplatí investovať. Samozrejme, sú aj takí policajti, ktorí zo zboru odchádzajú v najlepších rokoch kvôli spoločenskému statusu tohto povolania. Napríklad taký šéf tímu Gorila. Ale má niekto v tejto sále pocit, že pán Gajdoš by zostal, keby mu zvýšili plat? Vážená vládna koalícia, Policajný zbor má problém, to máte pravdu. Tým problémom je spoločenský status Policajného zboru, aj v tom máte pravdu. Ale ak to pôjde takto ďalej, bude čoraz ťažšie zlepšovať spoločenský status policajného povolania. Vyššími platmi to však nevyriešite. V tomto, sa obávam, hlboko, hlboko mýlite. Ďakujem pekne. (Potlesk.)